Opposisie kap Zwane in parlementMosebenzi Zwane, minister van minerale hulpbronne. Hy het hom ook nie veel gesteur aan ŉ vraag van David Maynier, DA-LP en woordvoerder oor finansies, wat gevra het of Zwane onmiddellik sal bedank na aanleiding van sy persverklaring nie. “Ek het reeds voorheen gesê hierdie saak, wat mnr. Maynier nou probeer problematiseer, kan slegs deur die president van die republiek beslis word,” het Zwane in antwoord op Maynier se vraag gesê. “Sodra hy die saak genoeg oordink het en die kabinet die kwessie hanteer het, sal dit aan die publiek bekendgemaak word. Daar is geen haas nie.” Hy het ontstoke reaksie van die president, die ANC en sy alliansievennote en die publiek ontlok toe hy verlede week die verklaring uitgereik het waarin hy gesê het ŉ regterlike kommissie van ondersoek moet aangestel word om die kwessie tussen die banke en die Guptas te ondersoek. Die presidensie het later ŉ verklaring uitgereik waarin beklemtoon is dat Zwane die uitsprake in sy persoonlike hoedanigheid gemaak het en dat hy nie namens die kabinet praat nie. Zwane het Woensdag gesê hy sal nie sy verklaring terugtrek nie en het volgehou “baie Suid-Afrikaners word so deur banke misbruik”. Hy het ook geïnsinueer die banke diskrimineer teen die Guptas. “Ons moet nie mense oordeel op grond van hul kleur, geloof of nasionaliteit nie,” het hy gesê. Opposisie LP’s het verskeie kere daarop aangedring dat Zwane sê hoekom hy die verklaring uitgereik het as dit nie deur die kabinet goedgekeur is nie, maar hul pogings was tevergeefs. Maynier het Zwane ŉ “gehuurde vuurwapen vir die Guptas” genoem. “Hy het die ANC, die SAKP en Cosatu verenig in hul veroordeling van hom. Dit is duidelik [Zwane] is ŉ vernedering, ŉ vernedering vir die president, ŉ vernedering vir die kabinet, ŉ vernedering vir die parlement en ŉ vernedering vir die regerende party,” het Maynier gesê.